Savôrs
Tal côr dal Friûl il teritori spilimberghês al ofrìs tantis oportunitâts dal punt di vista artistic, culturâl, ambientâl e ... alimentâr.
Ogni localitât a presenta di fat pietansis particolarissimis:
Al è il câs da la pitina, polpeta tipica da la Val di Tramonts, fata cun cjârs di monton afumicadis e spessiadis.
A Clausêt, in Val Cosa, a ei tradissionâl la balote, gros gnoc di polenta cun dentri formadi picant.
In Val d'Arsìn, invesse, la specialitât pi cognossuda a èi l'asìn, un formadi salât a pasta frescja, squisît cu la polenta.
Carateristica di Spilimberc a son li tripis e il bacalà, plats puars che a vignivin preparats tai bacheros, locai tipics di fin Votsent.
Da rilevâ, però, che la zona a ei sede di una qualificada ativitât di lavorassion di cjârs di pursit, che in part a fornìs i prosciutifissis da la vissina San Dinêl e in part a si esprim ta la produssion intal puest di insacâts di alta qualitât: salams, lujanis e musets.
Cussì come tant flurînt a ei la lavorassion dal lat e la produssion casearia.
Par chel che a riguarda i dolçs tipics da ricuardâ il "Dolç di Spilimberg": un dolç lisêr e delicât. A nol à dentri licôrs e nencja farciduris, la sô composission a ei semplis e tal stes timp rafinada: una sfuea lisera cuntun côr di crema di mandurlis.
E par compagnâ dut, a nol pos mancjâ un bon tai di vin.
Il teritori spilimberghês al cola inta la zona vocada da li Gravis, caraterisada da un teren arid, che a dà vita a vins pitost suts e aromatics: a si va dai blancs come il Tocai (ades a si clama "Friulano"), il Pinot e il Sauvignon, ai ros come il Merlot, il Cabernet e il Refosc dal Peduncul ros.
Ta la fassa colinâr, in ultin, a son da li pissulis asiendis che a produsin ancjamò ora presint vins derivâts da vitignos autoctoni, che di altri bandis a no esistin pi: il Scjaglìn, l'Ucelùt, il Forgjarìn, il Piculìt Neri e il Cividin.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn